LidanRubinov/Halacha-QA huggingface dataset:
שאלה: יחס הרצי"ה לגדולי ישראל: האם הרב צבי יהודה זצ"ל הכיר את הסטייפלר? (הרב יעקב ישראל קנייבסקי זצ"ל) ואת הרב שך זצ"ל שהיו גדולי הדור בתקופתו אם אני לא טועה. ואם כן מה היתה דעתו של רבינו עליהם? כי ידוע שהסטייפלר והרב שך זכר צדיקים לברכה היו מתנגדים לציונות האם הוא נפגש איתם אי פעם? והאם הרב קוק זצ"ל הכיר את בן גוריון או שהרב צבי יהודה הכיר את בן גוריון ומה היתה דעתו עליו?
תשובה: אין לי ידיעות ברורות על פגישות בין הרצי"ה לסטייפלר זצ"ל או לרב שך זצ"ל, אך ברור שהרב הרצי"ה זצ"ל הכיר את דעותיהם ואת מדרגתם הרוחנית ובלי ספק העריך אותם.כגדולי תורה ואת מסירותם להרבצת תורה בישראל. אמנם ידוע לי כי הרצי"ה זצ"ל נפגש פעמים אחדות עם הגאון מבריסק שבעיני לומדי התורה נחשב גדול יותר מהרב שדיבר איתו הן בנושאים של למדנות והן בנושאים אחרים. הגאון מבריסק, שהכיר היטב את דעותיו של הרצי"ה זצ"ל ונחשב למתנגד לציונות בצורה חריפה בהרבה מהסטייפלר והרב שך, רכש כבוד גדול לרצי"ה זצ"ל ולא זלזל בדעותיו כי ידע שהן באות ממקורות של תורה עמוקים וחשובים. עיקר המחלוקת לא היתה בעקרונות, שבד"כ היו מקובלים על שניהם, אלא בדרך הראויה להנהיג את כל עם ישראל ולא רק את החרדים ע"מ לקרב את הגאולה. אני בעצמי נפגשתי עם אב בית דין של העדה החרדית שהם קיצוניים בהרבה ממה שהיה הרב שך זצ"ל והוא אמר לי במו פיו שברור לו שהרצי"ה צדיק גדול ובעצמו מבקש ממנו שיתפלל עליו בשעת צרה.ומה ששאלת אם הרצי"ה הכיר את בן גוריון. בודאי שכן. בן גוריון היה אצלו בבית פעמים אחדות כשם שבקר אצל החזון איש זצ"ל בכבוד רב. שמעתי שהרצי"ה הגדיר את בן גוריון כאפיקורוס, אך יחד עם זה, כמי שדואג לטובת עם ישראל ומקנא לכבודם.
שאלה: חשיבות לימוד אמונה: א. האם לימוד תורה בלי לימוד אמונה נחשב לימוד תורה? ב. האם בחור ישיבה שלא מרגיש חוסר בלימוד אמונה, צריך עדיין ללמוד אמונה או שהוא יכול להסתפק בלימוד תורה? ג. האם זוהי חובתו של כל יהודי ללמוד אמונה (מעבר ליג עיקרים), ללא קשר ללימוד תורה? ד. האם ייתכן שקיימים יהודים בדור הזה שלא מרגישים צמאון לאמונה, כפי שרבים היו בדורות קודמים?
תשובה: התורה שניתנה לנו כוללת חלקים שונים. היא כוללת גם בירורים שנוגעים לצדדים מעשיים, אולם היא גם כוללת בירורים בנוגע לחובת הלבבות וחובת המחשבה. לימוד אמונה הוא החלק בתורה שבו אנו לומדים את דברי התורה בנוגע לצדדים הקשורים למחשבה. ככל דברי התורה גם לימוד אמונה הוא נלמד במסורת ממשה רבינו דרך כל גדולי ישראל. רק תלמידי חכמים הם אלו שיכולים לחדש בברורי אמונה. מה שהאדם חושב מעצמו לא נהפך להיות מיד דברי תורה. יש לנו מצווה ללמוד את כל התורה כולה. המצווה ללמוד את כל התורה היא ערך עצמי גם אם יש דבר מדברי התורה שלא מביא אותנו לכלל מעשה. אולם יש מעלה יתירה ללמוד דברי תורה המביא אותנו לכלל מעשה. באופן כללי יש להקדים ללמוד את התורה שהיא מביאה לכלל מעשה לפני לימוד תורה בדברים שלא נוגעים למעשה. (אמנם - כלל זה דורש פירוט משום שאין כוונתי שיש להקדים תמיד לימוד אורח חיים על הלכות נשים וכדומה). לימוד אמונה יש לו ערך מיוחד בכך שהוא נוגע למעשה. כל יהודי חייב שיהיה לו ברור מה האמונות של התורה. ודאי שיש בסיס וכפי שהזכרת בעצמך את שלוש עשרה העיקרים. אולם אפילו בנוגע לשלוש עשרה העיקרים ללא לימוד רחב יש חסרון ביכולת להעמיק ולדעת את האמונה ומחשה היהודית. בכל אופן גם אדם שלא לומד אמונה ועסוק בהוויות אביי דרבא הוא מקיים מצווה גדולה ואפילו שלומד שלא לשמה ובלבד שילמד שלא על מנת לקנטר. אמנם יש כאלו האוסרים ללמוד לשם כבוד או לשם פרנסה אולם לא נפסק כמותם. כל אדם לומד את חלקי התורה שאליהם הוא בעיקר נמשך. כבר הורו ח שאין אדם לומד אלא איפה שליבו חפץ. מה שמצאנו בדברי הרב קוק שבירר לנו שנפש הדור היא לעסוק לא רק בפרטי תורה אלא גם בכללים ובעניני אמונה זו הבחנה לדור. הרב קוק נתן תרופה לדור. הפניית העורף לתורה לפי דברי הרב קוק נבעה בין השאר ממעוט עיסוק בגדרי אמונה. נפש הדור מאסה בתורה שאינה מבררת את הדברים הנוגעים לחיים. אדם באופן פרטי יכול להיות במצב שהוא לא חש צורך ללמוד אמונה. אולם עליו לדעת שאם הוא עומד להיות מחנך או לבוא במגע עם אנשים הוא חייב להבין את נפש הדור. ובעצם מי לא עומד להיות מחנך הרי כל אחד עומד להיות אבא. לכן ראוי לכל הפחות להיות במידה מסוימת שייך גם לחלקים אלו של התורה. גם בלימוד אמונה יש דרכים שונות כיצד ללמוד. כל אחד יכול למצוא את הסגנון שמתאים לו וכפי נטיית ליבו. למשל אפשר ללמוד אמונה מתוך עיון בספריו של בעל ה"פחד יצחק". שם הסגנון מתאים גם מי שיש נפש למדנית. גם בזמן שאדם לא נמשך ללמוד אמונה ודאי יאחוז בחלקים אחרים שבתורה ומתוך חלקים או יקבל תאבון ללמוד את שאר החלקים בתורה. וכך כותב הרב קוק באורות התורה (חלק שישי פסקה יג) "יש מוסר פנימי של שקידת התורה, הבא מאהבת האומה וכבודה. איך לא ירצה בן ישראל לדעת את כל תורת אומתו, החביבה והקדושה, לכל פרטיה, עד כמה שידו מגעת באהבה נאמנה. ודרך זה פתח הוא לעסוק בתורה לשמה במובנה הותר נשגב".
שאלה: מאמר שלש השבועות בספר "ויואל משה": אני מאמין גדול בתורת הרב קוק ובדרכו ואיני מתכוון לשנות את השקפתי ובכ"ז יש לי רצון ללמוד לעומק את מאמר שלש השבועות המופיע בספר "ויואל משה". א. האם מותר לעשות כן לכתחילה? ב. אני נמצא במגע יומיומי קרוב עם ציבור חרדי מכל הסוגים. האם מותר בבחינת "דע מה שתשיב" ללמוד את המאמר? ג. האם זה ייחשב כלימוד תורה או שעלי לעשות כן בזמן שאני גם כך לא לומד תורה?
תשובה: אם למדת תורה הרבה וגם בררת את דרכך ואתה הולך בדרכו של מרן "הרב" איני רואה מניעה ללמוד את דברי ויואל משה אם כי לא על זה סובבת המחלוקת בין דרך הרב לבין הציבור החרדי היום. ועל כן אין סיבה להשקיע מאמץ בלימוד זה מוטב להשקיע את כל הכוחות בלימוד ש"ס ופוסקים אמונה ויראת שמים ומדות טובות. ואם יש זמן פנוי לעסוק בקרוב רחוקים.
שאלה: הכשרת כלים מפורצלן : שאלתי עוסקת בצלחות קרמיקה פורצלן (מהסוג הפשוט הנפוץ כיום) שנאכלו בהם מאכלי בשר (גם חמים) לפני כשנתיים, ומאז לא נעשה בהם כל שימוש. האם ואיך ניתן לאכול בהם כיום מאכלי חלב, הנני בן למשפחה מעדות המזרח.
תשובה: כיון שעבר זמן רב ומדובר על כלים שלא יכולים לעמוד בהגעלה והשימוש נעשה בהם ככלי שני ניתן להקל להשתמש בהם בדיעבד. (בשם הרב זלמן מלמד).
שאלה: סיכוי להחטאת אדם אחר : שאלתי היא האם מותר לאדם לפעול בגדר ההלכה למרות שיש סיכוי לכך שיחטיא אדם אחר כאשר הוא מבצע את פעולותיו? לדוגמא: כאשר יש מורה לריקוד שמלמדת רק בנות ופועלת לפי ההלכה ובכך שהמורה מלמדת את תלמידותיה ריקוד יש סיכוי שאולי תיפול ילדה אחת במצוות ותפעול לא לפי ההלכה.
תשובה: שאלה דומה, אבל בצורה חריפה יותר נזכרה בגמרא (בבא בתרא) ע"י ר' יוחנן בן זכאי, שם עסק בכל מיני שיטות של גנבים שיכולים לרמות בענייני מידה ומשקל ומשא ומתן. הוא הסתפק שמא ילמדו ממנו רמאים שיטות חדשות לרמות, אבל בסוף הכריע, כי "ישרים דרכי ד', צדיקים ילכו בם ופושעים יכשלו בם", כלומר, על המורה להתכוון ללמד לשם מצווה, ואז מהשמיים ידאגו שתהיה בזה תועלת לתלמידות הטובות, והתלמידות שתיפולנה, יהי זה באשמתן ולא באשמת המורה. על כן, ראוי ללמד ריקודים לשם מצווה, כמו לשמחת כלה, או לשמחת הבנות לכבוד התורה, המועדים הקדושים וכדומה. ומן השמיים יגנו ויצילו.
שאלה: איך לספר לילדים על אבא חוזר בתשובה: בעלי חזר בתשובה לפני שהיכרנו. הילדים לא יודעים שבעלי גדל כחילוני (כיום גם הוריו שבמקור ממשפחות דתיות -שומרי מסורת יותר). הבת הבכורה כבר בת 10 - איך כדאי להסביר לה על כך- בלי לפגוע בתדמית הסבים?
תשובה: אין צורך לספר לבת על העבר, אלא אם יתגלגל הנושא יש לספר באופן כללי ביותר בלי להכנס לפרטים.
שאלה: תפילה ארוכה והפסדת חזרת הש"ץ -המשך: זה אני זה שאמרת לו שעדיף לא לפספס באופן קבוע ורק כאשר יש התעוררות לכוון הרבה. אבל הבעיה שלי שאני כבר לא שולט בזה וכל תפילה כמה שאני ינסה לעשות קצר אני אולי אם ממש אמהר, אצליח להגיע לקדושה אבל זה קשה לי להתפלל פחות מזה מה עוד אפשר לעשות?
תשובה: אם אתה לא יכול להתפלל יותר מהר תתפלל כפי שאתה יכול.
שאלה: טיסה בט  באב בערב: אני אמורה לטוס בלילה שאחרי צום תשעה באב בשעה 12 וחצי בלילה, האם יש עם זה בעיה הלכתית?
תשובה: לא, אין בעיה (חוץ מאכילת בשר. תזמיני אוכל צמחוני).
שאלה: נגינה בספירת העומר לצורך מבחן: האם מותר להתכונן לבחינה מוסיקלית מעשית שבה מנגנים מספר קטעים לפני בוחן-מוסיקאי בספירת העומר? חלק מהקטעים הם שמחים.
תשובה: אכן, נראה שהמטרה אינה שמחה ולכן הדבר מותר.
שאלה: שמירת שבת על ידי גוי: האם מותר לגוי לשמור שבת? האם גוי יקבל שכר על קיום מצוות?
תשובה: אסור לגוי לשמור שבת אם הוא עושה כך בתורת יהודי ולא סתם נוהג מנוחה ביום זה. כמו כן גוי מקבל שכר על מצוות אך לא כמו יהודי, כיון שגדול המצווה ועושה ממי שאינו מצווה ועושה. (בשם הרב זלמן מלמד).
שאלה: חסימות כבישים לבנות: אני באולפנא פנימייתית. אם האולפנא אוסרת עלי ללכת לחסום כבישים, האם זה כדין הורים שלא מרשים לעשות דברים עבור א"י (שלא צריך לשמוע להם)?
תשובה: להפגין ולמחות כנגד עקירת הישובים זו מצוה אך צריך לעשות אותה בצורה נכונה שלא תפגם הצניעות. דין אולפנה כדין הורים אך צריך להביא בחשבון את התגובה של האולפנה למי שאינה נשמעת להוראות.
שאלה: ספק הריון מול וודאי אזכרה: האם מותר לאישה שאולי בהריון ואולי בחודש ראשון, להכנס לבית עלמין לאזכרה של אח?
תשובה: למנהג שאישה בהריון לא נכנסת לבית עלמין, אין מקור בהלכה אלא בקבלה. אם היא חוששת למנהג זה, ויש צורך לעלות לקבר של מישהו וכל המשפחה מגיעה, שתיכנס איתם אך לא תכנס למרחק של ד' אמות מקברים.
שאלה: פרטי תורם זרע: כיום חלים הרבה דיונים בעניין קבלת פרטים לצאצא שנולד מתרומת זרע על אביו הביולוגי. מהי דעת ההלכה לגבי זה, האם לתת פרטים או לא?
תשובה: דווקא אם לא ידוע מי אביו, זה דבר היוצר בעיה, משום שילד זה לא יוכל להתחתן עם בחורה יהודיה, מלבד גיורת. הסיבה לכך היא שכל בחורה היא אולי אחותו מאביו. אם ידוע מי הוא תורם הזרע ואין בעיה של ממזרות, נשאר פה רק הענין המוסרי, ובזה לא נראה לי שיש בעיה שידע מי אביו הביולוגי. אדרבה, אולי הוא ירצה להכירו.
שאלה: לימוד תורה או זיכוי הרבים: הנני אברך בשעור וסדר הערב שלי הוא בלימוד עם ילדים ועם אבותיהם החוזרים בתשובה. מצד שני אני לא לומד את סדר הלימוד הקבוע שלי בערב (הכולל בין היתר לימוד לרבנות, בשני סדרים ביום במקום שלוש) ברצוני לשאול את הרב האם בכ"ז ניתן לשלב בין שניהם או עדיף לוותר על אחד מהם?
תשובה: כתוב בדברי ח שאדם שלא הגיע להוראה ומורה או לחילופין אדם שהגיע ולא מורה יש בכך עבירה. בכל אופן למדנו מדברי ח שיש תקופה שבה המשימה של האדם היא ללמוד תורה. בתקופה זו הוא צריך להמנע מללמד. ואילו יש תקופה שבה לאדם אסור למנוע תורה מאחרים. באופן פשוט בתקופה שבה עדיין אדם לומד אין מקום שיתחיל ללמד. אולם יש גדולים שסוברים שאם בנושא מסויים אדם הגיע למצב שבו הוא יכול ללמד אזי אין הוא צריך לחכות עד השלב שבו אדם מרגיש שבאופן כללי גמר את תקופת למודיו והוא רוצה כדבר עיקרי להתחיל ללמד. כאן יש לאדם יכולת לבחירה לפי מה שמתאים לו. לפי דעתי אם הלימוד העיקרי שבו אתה עסוק לא נפגע ותוכל ללמוד נושא שלם בשנה כפי ששאר חבריך עושים, אתה יכול להמשיך ללמד וכפי מה שהתחלת. אולם אם זה פוגע בתוכנית הלימוד הבסיסית שלך כדאי שתצמצם את עיסוקך במצווה חשובה של זיכוי הרבים והפצת תורה. מה שלא תפיץ עתה תורה ירוויח ממך עם ישראל בכפל כפליים. היה ברוך ותצליח בלימודך ובהפצת התורה שאתה עסוק בה.
שאלה: יעוץ אישי בגרפולוגיה: אישתי ב"ה סיימה ללמוד גרפולוגיה והוצע לה לעבוד במכון המוביל בארץ בתחום זה בתור מדריכה, עבודה זו יכולה לכלול הדרכת קבוצות גברים ואף מתן ייעוץ אישי (ללא חשש יחוד וכדומה). אך האם בתור אישה דתייה (מהבודדות בארץ בתחום זה במגזר הדתי) ראוי לעסוק בעבודה כזו או שראוי להמנע?
תשובה: אפשר לנסות להדריך קבוצות ולבחון את העבודה בפועל אם אפשר לשמור על כל הזהירויות הנכונות. אך אני לא ממליץ שאשה תעסוק ביעוץ אישי לגברים. גם אם נשמרים כללי ההלכה. רק בגיל מבוגר מאד יתכן שיש לזה מקום.
שאלה: שליח ציבור שמתגלח בעומר: האם מותר להתפלל במקום שבו השליח ציבור מתגלח בספירת העומר?
תשובה: מותר, מפני שזהו לא פסול בענין התפילה עצמה.
שאלה: רוצה להיות איש כשר: אני לומד בישיבת הסדר כבר שנתיים אך לצערי אני עדיין בהתלבטות חרדי ציוני. רצוני היחידי להיות איש כשר. איך אדע מהי הדרך הנכונה איך לעשות לי רב?
תשובה: ראשית תשתדל לעשות כל מה שמוסכם על כולם - לדקדק במצוות, לתקן את המדות, לעלות בתורה וביראת שמים טהורה ולאהוב את ארץ ישראל (גם זה מוסכם על כולם) וכן לכבד תלמידי חכמים גם אם הם בעלי דעות אחרות. אחרי שתעשה כל אלה תדע גם להחליט מה הכיוון הנכון לך.
שאלה: ברכה על מים מהברז: כאשר אני רוצה לשתות ממים מברז, האם אפשר לברך כשהמים זורמים ואני בעצם לא מברך על אותם מים, או שעלי להחזיק קצת מים בכף היד ועליהם לברך, ואחר כך לשתות מהברז?
תשובה: היות והנך חושב מראש על המים אין בזה שום בעיה, והנך יכול לברך ולשתות ישר מהברז.
שאלה: הגדרת איבר מכוסה: מהם האיברים בגוף שאחרי שנוגעים בהם צריך ליטול ידיים?
תשובה: מסוף הצוואר ומטה, ממרפקי הידיים ומעלה, מהברך ומעלה וכף הרגל (כעיקרון מדובר על מקומות שיש בהם זיעה וזוהמא בד"כ). (בשם הרב זלמן מלמד).
שאלה: שמיעת שירים ביום שישי אחר חצות: האם מותר לשמוע שירים בספירת העומר ביום שישי אחר חצות?
תשובה: אין בהלכה הגדרה מיוחדת ליום ששי לאחר חצות. לא מצינו שהתירו נישואין בשעה זו. אך גם כל ימי העומר לא כל שיר אסור, רק שירי ריקוד ומחול אסורים.
שאלה: כדורי גלידה בשבת: ראיתי בשש"כ התיחסות לגבי עשיית כדורי אבטיח ועוד כל מיני צורות, שזה אסור משום בונה. שאלתי היא האם גם בגלידה זה אסור, או שמא זו צורה שלא מחזיקה מעמד וזה לא נחשב? האם לחתוך מלפפון במרובעים או עיגולים גם אסור משום בונה? איפה הגבול?
תשובה: כל איסור עשיית צורה על-ידי חיתוך אוכלין, הוא איסור דרבנן. ולכן, כאשר אדם בא להגיש את האבטיח, הוא חותך עם סכין, ולא משנה לו באיזו צורה זה יחתך, העיקר שיראה יפה. במצב כזה הדבר מותר. אבל אם הוא משתמש בכלי העושה צורה מסוימת, הדבר אסור מדרבנן. ובגלידה, שאינו בר קיימא כלל, מותר גם בכלי המיועד לעשות צורה.
שאלה: אינטילגנציית הבורא: בתורה נאמר כי הקב"ה ברא את העולם כולו: דומם, צומח, חי ומדבר. מובן מאליו כי על מנת ליצור יצירה כה מפוארת כמו האדם נדרשת אינטליגנציה מאוד גבוהה - זאת אומרת שמי שיצר את האדם צריך להיות מאוד אינטיליגנט. מה שמטריד אותי הוא כיצד ייתכן שלאלוקים אין "בורא" אם הוא כל כך אינטיליגנט?
תשובה: מטריד אותך כיצד ייתכן שאלוקים שהוא כ"כ "אינטליגנט" לא נברא ע"י מישהו אחר. אבל, הרי זאת גדולת הבורא שכל הבריאה כלולה בו, והוא איננו זקוק לקבל ממישהו. לפי הבנתך, היית צריך לשאול על מי שברא את הבורא, שהוא אינטליגנט גדול יותר שגם הוא נברא ע"י אינטליגנט גדול ממנו, ואם כן, לדבריך, אין סוף לשאלה, אם לא שתבין שהמושגים של אינטליגנציה השייכים בעולמנו אינם חלים על הבורא, הוא בהרבה הרבה למעלה, אפילו מעל המושג של חכמה, אינטליגנציה, עולם ועולמות.
שאלה: שינוי מין העובר: לאחרונה פורסם כי מדענים גילו שאפשר לשנות את מין העובר ע"י התערבות חיצונית בזמן ההריון. רציתי בבקשה לדעת מה דעת ההלכה בנושא?
תשובה: בתשובות ה"ציץ אליעזר" פסק שאין לעשות זאת, כי זה נגד רצון ההשגחה, והאדם צריך להתפלל על-זה, ולא להתערב בזה בפועל. איסור הלכתי אין, אבל ודאי שזה לא ראוי.
שאלה: הפרשת חלה כשמשתמשים באופה לחם חשמלי: כאשר משתמשים באופה לחם חשמלי, מהי הדרך הנאותה ביותר להפריש חלה? האם עדיף לפתוח את המכשיר בזמן שהעיסה נוצרה (ולפני שנאפתה) ואז להפריש חלה - אך בלי ברכה (כי העיסה הגדולה ביותר הניתנת להעשות במכשיר היא של 900 גרם. או שעדיף לאפות כמה כיכרות ואז לצרפם (לאחר אפיה) לכלי אחד ולהפריש מכל הכמות (עם ברכה)? או שישנה דרך אחרת שבה ניתן להרוויח גם את הברכה וגם את ההפרשה מן הבצק?
תשובה: עדיף לאפות כמה ככרות ולצרפם לאחר אפיה ולהפריש מכל הכמות. לא ידוע לי על דרך נוספת שניתן גם לברך וגם להפריש מהבצק. הרב שריה דבליצקי.
שאלה: ברכת שהחיינו על תואר: אני אמורה לקבל את התואר שלי - האם אני יכולה לברך שהחיינו? אציין שחיכיתי לרגע זה זמן רב והתואר דרש ממני המון יזע והשקעה. האם אני יכולה לבצע סעודת הודיה למשפחתי בעקבות התואר? (מצומצמת מאוד-ללא מנין אנשים)
תשובה: יש בזה מחלוקת הפוסקים, וכדי לצאת ידי כל השיטות, תקני בגד חדש או פרי חדש, ותברכי "שהחיינו" על שניהם. סעודת הודיה לא שייך לעשות במקרה זה, שהרי לא ניצלת מסכנת חיים או משהו כזה.
שאלה: הימנעות משירות מילואים: נקראתי לשירות מילואים לפני התאריך המיועד לפינוי, (שיתבטל). אני שוקל שלא להתייצב לשרות כמחאה על הההתנתקות המתוכננת, ועל מנת להקשות על ההתארגנות הכללית של הצבא לפינוי בו הצבא ממוקד כעת. מה דעת הרב בנידון?
תשובה: יש מקום למחאה. אם כי אין כאן איסור אם אין בזה סיוע לעבירה. ואם ירבו המוחים זה מצטרף ללחץ על המערכת לבטל את הגזרה הנוראה.
שאלה: חילונים וקריאה בתורה: 1. חילוני שקורא בתורה, כגון נער בר מצווה, האם הציבור יוצא ידי חובה והאם צריך לקרוא מחדש. ומה יש לעשות במקרים הנ"ל? 2. חילוני שעולה לתורה, האם צריך להוסיף עוד עולים כדי שיהיו 7 עולים שומרי מצוות, והאם צריך לקרוא את הפרשיה מחדש?
תשובה: למעשה נראה לי שלא להחשיב אותו בין שבעה קרואים, ושהבעל-קורא יקרא, ולא החילוני. בקריאת המפטיר על-ידי הנער, מכיוון שכבר קראו קטע זה, הוא יכול לקרוא.
שאלה: קריאת תהילים לפני גברים: האם מותר לי לקרוא תהילים כשאני נמצאת בטרמפ שיש בו גם גברים?
תשובה: אין בזה בעיה כאשר את קוראת לעצמך.
שאלה: יין בהכשר בד"ץ: בביהכנ"ס ספרדי יש יין בהכשר בד"ץ - ככל הנראה אשכנזי. האם ניתן להבדיל עליו? האם יש ספק ברכה לבטלה? אבקש להתייחס גם לעניין טורח ציבור (בעת בדיקת הנושא באותה שעה) וגם לצורך להוציא ציבור שלם ידי חובה (אין יין אחר במקום).
תשובה: לענין הבדלה אין בזה בעיה, משום שהבדלה אפשר לעשות גם על חמר מדינה, ויין כזה לא גרוע מחמר מדינה, שפירושו משקה ששותים אותו מתוך חשיבותו.
שאלה: מנהגי תחנון במקומות שונים: אני מתפלל מנחה קטנה ואצלנו לא אומרים תחנון. האם כשאני מתפלל במקום שבו כן אומרים תחנון אני יכול להגיד? האם לומר נוסח אשכנז (שזה הנוסח שלי) או כפי נוסח המקום?
תשובה: בכל מקרה תאמר תחנון כפי מנהג המקום. הרב שריה דבליצקי.
שאלה: קריאת שמע לפני שיעבור זמנה: כשקוראים קריאת שמע לבד (בלי הברכות) כדי שלא יעבור זמנה, א. האם אומרים בסוף אמת או רק אני ה אלוקיכם? ב. מדוע אח"כ כשקוראים אותה בתוך התפילה אין זה הפסק הרי הוא כקורא בתורה ותו לא?
תשובה: מסיימים ה' אלקיכם אמת. אין זה הפסק כי כך תקנו חכמים את סדר התפילה
שאלה: חזקיה המלך והשירה: הרב בתשובה במאגר כתב שעל מפלת אויבים בידי שמיים לא אומרים שירה שהרי "מעשי ידי טובעים בים ואתם אומרים שירה" והביא שם את הגמ בסנהדרין לגבי חזקיהו שכיון שלא אמר שירה לא היה מלך המשיח אך כמו שמפרש שם רש"י מדובר על מפלת סנחריב שהיתה בידי שמים שמתו כולם במגפה בלילה.
תשובה: מה שנזכר כי על מפלת אויבים בידי שמיים אין לומר שירה כמו שהיה בקריעת ים סוף, הוא דווקא כשאין לנו זכות מצדנו להכות את האויבים ואין רשעותם גדולה, עד שיתחייבו כליה גמורה. ולכן, אין לשמוח על מפלתם. (כן הדברים מבוארים בדברי אור- החיים הקדוש פרשת בשלח). אולם במעשה חזקיה, שהאשורים חרפו וגידפו כלפי מעלה והיו רשעים גמורים, וחזקיהו וסיעתו היו עסוקים בתורה ומצוות במסירות גדולה, שם היה מקום לומר שירה על קידוש ד' שנעשה באותו נס.
שאלה: הורים שלוחצים להתחתן: מה לעשות עם הורים שלוחצים מאוד להתחתן? אני מנסה כעת להצליח בלימודים הגבוהים ומנסה לדחות את הקמת המשפחה לשנים הבאות.
תשובה: אם יש לך מוטיבציה חזקה ללמודים אני מניח שגם אם תתחתני תוכלי להמשיך ללמוד. אך אי אפשר להתחתן בלי רצון להתחתן על כן אם את אמנם רוצה להתחתן אך גם ללמוד והשאלה מה להקדים. נראה לי כדאי לא לדחות את הקמת המשפחה.
שאלה: אפיה בשבת ע"י שעון שבת: האם מותר להכנים לחם (בצק) לתנור אפיה לפני שבת כאשר התנור חם, ויכבה ע"י שעון שבת?
תשובה: אם זה לא נאפה בצורה הבסיסית, וזה עדיין בצקי, אסור מדרבנן מחשש שיעשה פעולות להחשת האפיה.
שאלה: קדושת החיים: מה זה קדושת החיים ואילו אסוציאציות עולות לערך הזה?
תשובה: קדושת החיים פירושו שמירה על ערך של חיי אדם הכולל שמירה על הנפש ואי כניסה למצבי סכנה. כמו כן, שניהול החיים היומיומיים צריך להיעשות בקדושה ע"פ התורה. הרב רואי מרגלית.
שאלה: תשלומי הורים לבית ספר - דעת הרבנים: בהמשך לשאלה ולתשובה מדוע אין חוות דעת של הרבנים הדורשת שקיפות מלאה בתשלומי ההורים לבית הספר. מסתבר שתחת השם תיגבור תורני מסתתרות הוצאות שונות ובסופו של דבר שם שמים מתבזה ברבים. לכן לדעתי רצוי וחיוני שהרבנים יכתבו כללים מנחים ומחייבים בכל הקשור לתשלומי הורים וכך יתקדש שם שמים ברבים.
תשובה: אכן הצדק עמך. יש צורך בשקיפות מלאה בתשלומי הורים לבתיה"ס. או לפחות אישור של ועד אוביקטיבי נאמן הכולל רואה חשבון. הנך רשאי להפיץ זאת בשמי בכל בתי הספר.
שאלה: התנדבות אל מול התנתקות: יש לי שאלה שמציקה להרבה מאד אנשים: אני מתנדב שנים רבות בעמותת חסד שעוזרת לילדים חולים. כמוני ישנם עוד הרבה מי יותר ומי פחות. ישנו מחנה קיץ גדול מאד של העמותה במהלך חופשת בין הזמנים אשר נופל על תחילת ההתנתקות. ישנם מקרים של ילדים אשר אם מדריך מסוים לא יגיע למחנה מפאת ההתנתקות - המחנה לא יהיה בשבילו אותו דבר (מדובר על מתנדבים אשר הגעתם חיונית לתפקוד השוטף של המחנה ועל מתנדבים אשר בקשר עם הילד החולה כבר כמה שנים). שאלתי היא מה קודם למה? ברור לי שזו הלכה וזו הלכה וא"י היא מצוות שעה אבל חלק מהמקרים בעמותה גם הם בבחינת צו השעה (הילדים יושבים ומחכים למחנה במשך שנה שלמה.)
תשובה: גדולה מצווה בשעתה וזו המצווה לשמור על ארץ ישראל מפני המנסים להחריב אותה.
שאלה: מצות בשבת בצבא: השנה ערב פסח חל בשבת. איך יוצאים ידי חובת סעודות שבת בצבא? הרי לא מחזיקים חמץ כבר מראש חודש ניסן ואוכלים רק מצות?
תשובה: מעיקר הדין איסור מצה בערב פסח חל רק מהבוקר. אם כן בליל שבת אפשר לאכול מצה. אם בכל זאת אתה רוצה להימנע מאכילת מצה עליך להשיג מצה עשירה ולהתשמש בה בשתי הסעודות הראשונות של השבת. יש מצות עשירות האפויות כמו מצה רגילה אולם לא במים אלא במיץ ענבים. מכיון שקובעים עליהן את סעודות השבת מברכים עליהן המוציא וברכת המזון.
שאלה: סבתו של אדם משמרתו?: בדיני יחוד. האם לאמא וסבתא יש דין כמו אשתו (משמרת) ביחוד עם שתי נשים? (המקרה הוא של שהייה עם סבתא וחברה של הסבתא אצלה בבית).
תשובה: רק אשתו של אדם משמרתו.
שאלה: הפרשת חלה בבצק מטוגן: האם יש להפריש חלה בבצק מטוגן?
תשובה: יש להפריש בלי ברכה.
שאלה: האם יש דבר כזה נדר זמני?: האם ניתן לנדור נדר זמני, למשל לנדור לא לעשות משהו במשך שבוע? האם יש צורך בהתרת נדרים לאחר שבוע זה? וכיצד נודרים נדר?
תשובה: הדבר אפשרי, ולאחר הזמן שנקבע מראש, הנדר פוקע מעצמו. וצריך לומר בנוסח: "אני אוסר על עצמי שתית קוקה-קולה למשך שבוע" וכדומה.
שאלה: עבודה בחברה מחללת שבת: קראתי תשובה של כבוד הרב יעקב אריאל שמתירה עבודה בחברה מחללת שבת. רציתי לשאול למה אין כאן בעיה של מסייע לדבר עבירה : הרי אם אף אחד לא יעבוד בחברה הזאת לא יהיה חילול שבת? האם לאדם שלא ייכנס לקשיים כלכליים בכל זאת ראוי להתפטר? האם חברה שרק עובד אחד מגיעה למשרד בשבת (אמנם בידיעת בעלי החברה) והדבר לא מפורסם (אני יודע על כך רק משמועות) נחשבת למחללת שבת?
תשובה: יש להבדיל בין הלכה לבין מדיניות של מאבק על השבת. אם העובד לא מסייע לחילול שבת אין כאן איסור הלכתי. אכן יש מקום לנהל מאבק נגד מחללי שבת ע"י הימנעות אפילו מסיוע עקיף. לדעתי ראוי להימנע מתדלוק בתחנת דלק מחללת שבת וכן מקניה בקניון מחלל שבת כי הם מתפרנסים מחילול שבת ע"ח שומרי שבת ויש מצוה לסייע בידי שומרי שבת. צריך להקים גוף שינהל את המאבק בתבונה ובאחריות ר עדיפויות שיש בו סיכוי להצליח.
שאלה: הנצרות ומוזיקה קלאסית: כידוע חלק מהמוזיקה הקלאסית נכתבה בהשראת הנצרות או על ידי מלחינים שעסקו גם בנגינה דתית וגם במוזיקה לא דתית, האם היהדות מתירה האזנה למוזיקה הזאת, כמובן למוזיקה קלאסית ולא לנגינת עוגב?
תשובה: יש הסבורים להפך, שהמוסיקה הכנסייתית הושפעה משירת הלויים במקדש שהוגלו לרומא. מוסיקה כנסייתית מובהקת שהמוטיב שלה הוא אותו האיש וכד' אכן אסורה. אולם פרקי תהילים שהושרו גם בכנסיה לא נאסרים עקב כך. העוגב עצמו אינו כלי פסול. הוא אפיין יותר מכל את המוסיקה הכנסייתית ולכן אסרו להכניסו לביהכ"נ, אולם אין איסור עקרוני לנגן בעוגב.
שאלה: שליחת חבילה לגוי שתגיע בשבת: האם מותר לשלוח חבילה או מכתב לגוי ביום שישי במטרה שתגיע ליעדה ביום השבת?
תשובה: אם מדובר במקרה שגוים עושים הכל, כגון: שליחת מכתב בחוץ-לארץ, הדבר מותר.
שאלה: תספורת בל"ג בעומר שחל בע"ש: מכיוון של"ד לעומר יוצא ביום שבת מתי לספרדים יוצאי עדות המזרח מותר להסתפר, ביום שישי לכבוד שבת או להמתין עד מוצ"ש?
תשובה: השנה מותר להסתפר לכבוד שבת.
שאלה: הדרן עלך בסיום משניות: האם על הלומד משניות לומר הדרן עלך בסיום כל מסכת שהוא למד או עליו לומר הדרן עלך בסיום כל סדר?
תשובה: סיום משניות עורכים רק בסוף סדר שלם.
שאלה: מדינת היהודים?: הרב כותב שהמדינה היא קיום מצוות ירושת הארץ ע"פ הרמב"ן. אולם הרי מבחינת החוק מלבד ההכרזה של בן-גוריון על "הקמת מדינה יהודית" אין משמעות לעניין זה וכל אזרח באשר הוא אזרח יכול להיבחר לשלטון. אין מבחינה חוקית חובה שמושכות השלטון, דהיינו השרים וראשי הממשלה, יהיו בידיים יהודיות. והראיה - חברי הכנסת הערביים. אומנם כרגע השילטון יהודי ברובו אולם זאת רק עקב היותנו רוב! לו יצוייר שהרוב במדינה יהיה נוכרי- השילטון יהיה נוכרי!
תשובה: המדינה בתור שכזו היא ישראלית, בשפתה, בלוח מועדיה, בנשואיה, בכשרותה, בהגנתה על יהודים, בתמיכתה בלימוד תורה, ברבנות שלה ובשירותי הדת היהודית (בהחלט לא מספיק, אך כדאי להשוות זאת לחו"ל).
שאלה: התפשרות למען קירוב לבבות: האם מותר לעגל פינות בהלכה למען קירוב לבבות? אני מדריכה בתנועת נוער דתית וחניכה באה בחוסר צניעות, אני יודעת שהחניכה באה מבית לא דתי במיוחד, האם להעיר לה או להתעלם? אני גם מתנדבת במוסד התנדבותי שיש ילדים לאו דווקא דתיים האם מותר לי לגעת בבנים שם כדי לא להעליב?
תשובה: אני לא בטוח שאוכל לפרט לך את כל השיקולים ההלכתיים. השאלה שלך נוגעת לסוגיא שמופיעה בגמ' במסכת שבת בדף ד ע"א בנוגע לשאלה האם אומרים לאדם חטא כדי שיזכה חברך. השאלה שלך גם נוגעת לשאלה של מה היחס לאנשים שאינם מקפידים על תורה ומצוות. האם הם נחשבים כאנוסים וכתינוק שנשבה באי קיום המצוות שלהם או שלא. ראשית, אנו אף פעם לא מתפשרים על ערכינו. לפעמים יש הוראה לעבור על הלכה משום שיש לנו חיוב להיות ערבים זה לזה ואז אנו מקיימים את מצוות הערבות ההדדית בכך שאנו לא מחמירים בהלכה מסוימת שבדרך כלל אנו מחמירים בה. שם בגמ' במסכת שבת הובאו בתוס' שתי דעות כיצד להכריע בנוגע לשאלה האם אומרים לאדם חטא כדי שיזכה חברך. יש דעה האומרת שרק לצורך מצווה גדולה של האחר ניתן לעבור איסור קטן. ויש דעה האומרת שבכל מקום שחברך פשע אין אומרים לאדם לחטוא בשביל חבירו. בכל אופן בכל מקרה מדובר על כך שאדם עושה עבירה קטנה בכדי למנוע את חבירו מלעשות עבירה גדולה. במקרים שאת שאלת אין נוגע לשאלה הנ"ל. על המקרה הראשון שאת שואלת. האם מותר להתעלם מלבוש לא צנוע. כאן את לא עושה שום עבירה אם את לא מעירה לה. הכל תלוי האם ההערה שלך יכולה להביא תועלת או לגרום נזק. במקום שאת מעריכה שדברייך יגרמו נזק אז את צריכה להמנע מלהעיר על הלבוש שאינו צנוע. עיקר השאלה היא כיצד לגרום לכך שאי ההערה לא יפגע בשאר הקבוצה. כיצד תנחילי את ערכי הצניעות לחניכותיך לאור השתיקה שנראית כאי אכפתיות בנוגע לצניעות. בדרך כלל ניתן להביע את עמדתך בנוגע לצניעות אולם זאת תביעי לא כתגובה לדבר מעשי אלא כהבעת עמדה עקרונית בהזדמנות שלא פוגעת ישירות שחניכה שעלולה להינזק. בנוגע לשאלה השניה של נגיעה בבנים. אם מדובר בבנים גדולים לפי דעתי אסור לך לנגוע בהם. אין כאן העלבה. את צריכה להסביר להם שלא בגלל יחס שלילי כלפיהם את לא נוגעת בהם אלא בגלל שכך את מתנהגת בנוגע לכולם גם בנוגע לחברים קרובים שלך. דווקא הסברה זו היא חלק מהערכים שאת רוצה להפיץ לאחרים. כאן את יכולה להפיץ את ערכייך לא מתוך ביקרת אלא מתוך בחירת ה"טעם האישי" שלך. יש מקרים נדירים שאנו מתירים איסור מדברי חכמים לצורך כבוד הבריות. אולם זה לא נוגע לסיפור שלך. אם עדיין יש לך שאלה את יכולה לשוב ולשאול ואקווה לענות לך בהקדם. ו
שאלה: חצאית עד הברך ומלחמת מים: 1.בכמה ס"מ החצאית צריכה לעבור את הברך? 2.האם מותר לעשות "מלחמת מים" בשבת?
תשובה: 1. שגם כשאת יושבת או מתכופפת הברך תישאר מכוסה. 2. אסור להרטיב בגדים או אריגים אחרים בשבת.